
PëR ORGANIZIMIN DHE FUNKSIONIMIN E KOMISIONIT të SHëRBIMIT CIVIL

Në mbështetje të nenit 100, të Kushtetutës së Republikës së Shqipërisë dhe të ligjit nr. 8095, datë 21.3.1996 “ Për shërbimin civil në Republikën e Shqipërisë”, me propozimin e zëvendëskryeministrit dhe ministër i Koordinimit Qeveritar, Këshilli i Ministrave 

V E N D O S I:

1. Anëtarët e komisionit të shërbimit civil (më poshtë Komisioni) propozohen nga Kryeministri dhe emërohen nga Këshilli i Ministrave.
2. Ministritë, institucionet e tjera qendrore, organizatat joqeveritare dhe sindikatat paraqesin kandidatë për anëtarët e komisionit.
3. Anëtarë të komisionit mund të emërohen ata kandidatë, të cilët   plotësojnë këto kushte:
- janë shtetas shqiptarë
- kanë mbushur moshën 30 vjeç  
- kanë përvojë pune në profesionin e tyre, jo më pak se dhjetë vjetë, 
- janë personalitete në fushat ku punojnë
- nuk janë të dënuar nga gjykata
- nuk e kanë humbur statusin e nëpunësit civil
4. Kryeministri emëron kryetar njërin prej anëtarëve të komisionit të shërbimit civil. 
5.   Kryetari i komisionit ka këto kompetenca: 
- Thërret mbledhjet e zakoneshme të komisionit, sipas rendit të ditës, të përcaktur më parë prej tij. 
- Kontrollon veprimtarinë e nëpunësve civilë të autorizuar nga komisioni për ushtrimin e kompetencave të veçanta dhe i raporton për këtë komisionit.
- Koordinon punën me Deparatamentin e Administratës Publike. 
- Drejton punën përgatitore teknike për  mbledhjen e komisionit 
- Drejton dhe organizon punën e sekretariatit të komisionit.
- Raporton, periodikisht, pranë Kryeministrit për veprimtarinë e komisionit. Raporti përmban një përmbledhje të punës së bërë, të  rezultateve të arritura, përdorimin e buxhetit, objektivat e propozuara dhe kërkesat për buxhetin e vitit pasardhës. Ky raport publikohet në një gazetë kombëtare, me tirazh të lartë.
6. Komisioni bashkëpunon me Deparatamentin e Administratës Publike për:
- Politikat e hartuara nga ky departament për përshkrimin, klasifikimin dhe vlerësimin e vendeve të punës; konfirmimin, rekrutimin, përzgjedhjen, ngritjen në detyrë, masat disiplinore dhe vlerësimin e arritjeve të nëpunësve. 
- Përgatit dhe publikon procedurat dhe manualet për politikat e mësipërme
- Politikat e përgjithshme të trajnimit dhe të programeve disavjeçare të trajnimit 
- Miraton me shumicën e votave, të anëtarëve të tij, rregulloren e brendshme të funksionimit. 
7. Komisioni mblidhet jo me pak se një herë në muaj dhe në raste të veçanta, me kërkesën e kryetarit  ose të tre anëtarëve të komisionit.
8. Komisioni merr vendime, me shumicën e votave të anëtarëve të tij. Vendimet duhet të jenë të motivuara. Edhe vota kundër motivohet në relacionin i cili i bashkëlidhet vendimit të komisionit. Procesverbalet për diskutimet e komisionit mbahen nën përgjegjësinë e kryesekretarit dhe mund të bëhen këshillime nga çdo person i interesuar  në mënyrë të drejtpërdrejtë, pas një kërkese me shkrim.
9. Pranë komisionit krijohet sekretariati teknik, i cili kryen detyra të karakterit ndihmës, si:
- Përgatitjen e materialeve të mbledhjeve të komisionit, mbajtjen e procesverbaleve të mbledhjeve, zbardhjen e vendimeve të komisionit e detyra të tjera me karakter administrativ.
- Struktura e sekretariatit miratohet nga Kryeministri me propozimin e kryetarit të komisionit.
- Punonjësit e sekretariatit emërohen nga kryetari i komisionit.
10.  Pagesa e anëtarëve të komisionit :
- Shpërblimi i anëtareve të komisionit është i barabartë me 50 për qind të pagës së titullit Profesor.
- Shpërblimi i kryetarit të komisionit është i barabartë me 70 për qind të pagës së titullit Profesor.
11. Komisioni financohet nga buxheti i shtetit dhe nga donatorë të ndryshëm.
Për vitin 1999, nga fondet e akorduara për Këshillin e Ministrave, komisionit  i jepen 3 milionë lekë, në zërin “Paga dhe shpërblime”.
12.  Në raste të veçanta, kur gjykohet e nevojshme nga shumica e anëtarëve, komisioni mund të kërkojë mendime nga ekspertë të fushave përkatëse. 
13. Vendimi i Këshillit të Ministrave nr. 99, datë 4.2.1998 “Për komisionin e shërbimit civil” shfuqizohet.
14. Ngarkohet Keshilli i Ministrave, i cili brenda datës 15 shkurt 1999, të nxjerrë udhëzimin përkatës për procedurat teknike për përzgjedhjen e kandidatëve për anëtarë të komisionit të shërbimit civil.
Ky vendim hyn në fuqi pas botimit në Fletoren Zyrtare.

